
N. 1 



Kirkkoherra 



BRUUNO KUNNALA 



o/z syntynyt 6. 10. 1891 Kirvussa. Hoidettuaan ylimää- 
räisiä papinvirkoja Räisälässä, Vehkalahdella, Haminas- 
sa, Heinjoella ja Savitaipaleella, hän 1. 5. 21 tuli Risti- 
järven kirkkoherraksi, 1. 5. 1925 Muolaan kappalaiseksi, 
1. 7. 1927 Haukivuoren kirkkoherraksi, 1. 5. 31 Kirvun 
kappalaiseksi, 1. 5. 36 Uukuniemen kirkkoherraksi ia 
1. 5. 1944 Antrean kirkkoherraksi. 



Kauniit satamat 



»Jo vaivoin kuljettuamme pitkin sen rantaa saa- 
vuimme erääseen paikkaan nimeltä Kauniit Satamat.» 



Apt. 27: 8. 



Vaararikas oli apostoli Paavalin Välimeren matka. Myrskyi- 
nen meri uhkasi vaj ottaa matkaajat syvyyteensä. Satamien tur- 
viin oli pursi ohjattava meren pauhuista. »Kauniissa Satamissa» 
sai Paavali ja hänen kanssamatkaajansa turvan ja suojan. 

Ihmiselämää voisimme myöskin verrata Välimerellä matkaa- 
miseen. Purjehdimmehan me sillä elonmerellä, joka sijaitsee keh- 
don ja haudan välillä. Tällä elonmerellä uhkaavat meitä moni- 
naiset vaarat: synnin ja luopumuksen, kärsimysten ja kuoleman 

vaarat. Korkeina ja uhkaavina ovat kuohuneet hyrskyt elämän 

välimerellä viimeisenä elettynä vuosikymmenenä. Kauniita, suo- 
jaisia satamia kaipaa elonmeren matkamies vaarojen keskellä. 
Hyvä Jumala on heikoille lapsilleen tällaisia turvasatamia suo- 
nutkin, jopa kaikkia ikäkausia varten. 

Äidin hellä syli, isän turvaisa polvi ovat pienen lapsen kaunis 

satama, jossa lapsen kyyneleet kuivataan ja surut vaiennetaan. 

Armas koti on lapselle, nuorelle ja vanhallekin kaunis satama, 
joka tarjoaa apuansa, lepoansa ja iloansa elämän vaaroissa ja 

taisteluissa. 

Onnellinen on se lapsi, joka saa leikkinsä leikkiä oman kodin 

permannolla. 

Onnellinen on se nuori, jolle suodaan nuoruusunelmassa unel- 
moida kotikoivun tai -pihlajan varjossa. 

Onnellinen se mies ja nainen, joka miehuus voimansa ja kun- 
tonsa saa uhrata oman kodin parhaaksi. 

Onnellinen se sairas ja vanhus, jonka viimeinen matka saa 
alkaa kotiportaiden edustalta siunatun maan portteja kohti. 

Kodin piirissä ihmislapsi saa kokea pyhimmät ja siunatuim- 
mat hetkensä. Kodin katon alla terveyden ja myötäkäymisen ilot 

iloitaan ja sen suojissa kärsimysten, sairauden ja vastoinkäymis- 
ten surutkin surraan. — Mikä kallis Jumalan lahja onkaan koti, 
kotiseutu, vanhemmat, sisaret, sukulaiset ja ystävät! 

Suomen kansa, rakasta kotia ja kaikkea sen piiriin kuuluvaa! 
Se on kaunis satama elämän myrskyissä. 

Apostoli Paavalin piti jättää Kauniit satamat ja purjehtia jäl- 
leen Välimeren myrskyihin, joista haaksirikon kärsittyään hän 

hädin tuskin pelastui. 

Moni lapsi on jäänyt osattomaksi äidin sylin lämmöstä. Moni 
nuori on saanut iloita kodin piiristä, vanhempien huolehtivien sil- 
mien alta kauas maailmaan vieraille veräjille, kaupunkien liuk- 
kaille, langettaville kaduille. Nuori ihminen voi joutua silloin 
»kuin lastu lainehille ilman ohjaajaa». 

Oudoilla asuinsijoilla, vierailla veräjillä: siirtolaisuudessa, ko- 
dittomuudessa, huolien ja murheitten alla on rakas taivaallinen 

Isämme suonut sydämillemme kauniin sataman, jossa turvalli- 

suus ja huolenpito ympäröi meitä. 

Jumalan sana on ihmissydämen kaunis satama. 

Kun ihmissielu hiljenee Jumalan sanan ääreen saadaan ko- 
kea, kuinka Jumala sanansa kautta siunaa ja auttaa meitä. Mur- 
heelliselle sydämelle sana rientää avuksi. Se kuiskaa sydämel- 

lemme: »Älkää mistään murehtiko.» »Heittäkää murheenne Hä- 
nen päällensä, joka pitää huolen teistä.» Hän, joka ruokkii tai- 
vaan linnut ja huolehtii kedon kukkasista, pitää huolta myös ku- 
vastansa, ihmislapsesta. Älköön siis teidän sydämenne murheelli- 
nen olko, luottakaa Jumalaan ja luottakaa Jeesukseen! 

Jumalan sana varoittaa synnistä. Taivaallinen Isä tahtoo lap- 
sensa tehdä onnelliseksi. Synti turmelee ja raunioittaa ihmistä. 
Jumalaton vanhenee kuin vaate. Synti tuottaa raskaita ristiriito- 
ja yksilölle, kodille ja yhteiskunnalle. Jokainen, joka syntiä tekee, 
on synnin orja ja joutuu paatumukseen. Se kantaa huonon palkan 

ajassa ja iäisyydessä. Synnin palkka on kuolema. 

Kuitenkaan ei Jumalan sana opeta, että ihminen voisi kehittyä 
pyhäksi ja synnittömäksi. — »Jos sanomme, ettei meillä syntiä 
ole, me petämme itsemme eikä totuus ole meissä.» Mutta Jumalan 
sana vaikuttaa meissä Pyhän Hengen kautta halua kilvoitella 
syntiä vastaan, niin ettei ihmisen ilo ole synnissä, vaan murhe 
ja katumus voimattomuudesta. Jumalan sana ei myöskään opeta 
kilvoittelemaan meitä siinä mielessä, että me kilvoituksen kaut- 
ta autuaaksi tulisimme, vaan että omistaisimme ja säilyttäisimme 
Kristuksessa Jeesuksessa iankaikkisen elämän. Sillä Jeesuksen 
siunatussa nimessä ja pyhässä sovinto veressä on meillä syntien 
anteeksiantamus, elämä ja autuus. 

Huonoa kilvoittelijaa ahdistaa usein epäilys Jumalan armosta. 
Riittääkö Jumalalla niin paljon armoa ja anteeksiantamusta, 
kun omatunto ilmoittaa joka päivä synti velan Jumalaa kohtaan 
vain kasvavan. Jumalan sana vakuuttaa, ettei armon kautta syn- 
ti kartu, vaan Jeesuksessa Kristuksessa on jokapäiväinen anteek- 
siantamus. Kolmannen uskonkappaleen selityksessä Luther opet- 
taa: ». . . jossa kristikunnassa hän joka päivä armollisesti antaa 

minulle ja kaikille uskoville Kristuksessa kaikki synnit, anteeksi.» 

Jumalan sana on ihmissydämen kaunis satama, jossa säilytäm- 
me toivon sekä ajalliseen että iankaikkiseen elämään nähden. 



Mutta elämä on lyhyt. »Se pakenee kuin varjo eikä täällä ole 
yhtään viipymistä.» Välimeren matka päättyy kerran. Sen toi- 

s elia rannalla odottaa päätesatama, taivaallisen Isän koti. Jokai- 
selle on sinne sija valmistettu. Jeesuksen veren kautta on oikeus 

käydä Jumalan pyhään sisälle. 

Siksi ystävä, riisuutukaamme kaikesta omastamme ja pukeu- 
tukaamme Karitsan veren valkaisemiin vaatteisiin, jotta taivaan 
kodin ovet meillekin avautuisivat. 

Taivaan koti on Jumalan lasten kaunis satama kirkkaudessa. 



Br. Kunnala. 

